Madai ya Ruto kuhusu tishio kwa maisha yake yasipuzwe

Madai ya Ruto kuhusu tishio kwa maisha yake yasipuuzwe
MAJUZI Naibu Rais, William Ruto akihutubia waombolezaji katika mazishi ya Sajini Kipyegon Kenei yaliyofanyika Nakuru, alisema kwamba, anajua kuna njama za kumzuia kwa kila mbinu kuhakikisha hashiriki katika uchaguzi wa 2022. 
Na kushtua zaidi aliwataka wanaohusika na njama hiyo waelewe kuwa labda wamuue lakini harudi nyuma katika azma yake ya kuwania Urais. 
Matamshi hayo yaliyotamkwa na kiongozi wa hadhi ya Dkt Ruto hayafai kupuuzwa na kuachwa yapite hivi hivi bila kuchunguzwa ukweli wake. Matamshi kama haya yanafaa kuelekezwa kwa idara ya ujasusi ili Wakenya wajue kina nani hao wenye uwezo na ujasiri wa kutishia maisha ya Naibu Rais. 
Serikali inafaa kukoma kupuuza madai ya Dkt Ruto kwa sababu kwa bahati mbaya jambo baya likimpata naamini kutazuka fujo na kujenga uadui unaoweza kuweka nchi katika hali ya hatari, vurugu na kukwamisha maendeleo na hata kutibua mpango wa maridhiano unaoendelea kwa sasa. 
Dkt Ruto naye anapaswa kujitolea kushirikiana na idara ya uchunguzi nchini, kwa kuwapa maelezo muhimu kwa kina kuhusu mipango na njama za maadui wake ili baada ya uchunguzi washtakiwe na sote tuwajue. 
Usalama wa viongozi wetu wawe serikalini au upinzani unafaa kuwa wa kuaminika kwa sababu ni haki yao kulindwa dhidi ya maadui wao wa kisiasa na kadhalika. Naibu Rais ni kiongozi mkakamavu na mweledi katika kuzungumza, na matamshi yake yanaweza kuaminiwa kuwa ya ukweli na wafuasi wake, kiasi cha wao kutumiwa vibaya hata ikiwa madai hayo yalikuwa ya kisiasa tu. 
Kwa mujibu wa Naibu Rais, marehemu Sajini Kenei ambaye alifanya kazi katika ofisi yake, alikufa kutokana na vita vya kisiasa dhidi yake. Kuna sababu tosha kwamba wapo watu wanaompiga Ruto vita kisiasa kutokana na azma yake kisiasa ya 2022, na madai hayo yatavuruga siasa zetu ikiwa kiongozi yeyote atakufa kutokana na kisiasa. 
Sipingi hatua ya Dkt Ruto kuelezea hisia zake kwa sababu kuna uhuru wa kuongea ila napinga njia aliyotumia kutoa matamshi hayo kwani akiwa mtu mwenye mamlaka serikalini angetumia idara husika kuchunguza madai yake badala ya kuwatia Wakenya hofu bure. 
Sitilii shaka madai ya Dkt Ruto bali naomba Wakenya wasiwe watu wa kuamini kila matamshi yanayotolewa na viongozi hadharani. Naomba Naibu Rais, ikiwa hawezi kuwasilisha madai hayo kwa polisi, akome kuyatoa ili yasiwe kichocheo cha kuvuruga amani. Ikiwa kiongozi anaamini maisha yake yako hatarini anafaa kutumia njia faafu kuwasilisha ujumbe wake.